ನಾಲ್ವರು ಮಕ್ಕಳು ಸೇರಿ ಆರು ಮಂದಿಯ ಶವ ಫ್ಲ್ಯಾಟ್‍ನಲ್ಲಿ ಪತ್ತೆ

– ಮಕ್ಕಳನ್ನ ಹೊರಗೆ ಕರ್ಕೊಂಡು ಹೋಗಿದ್ದ ಸಹೋದರು
– ಎಲ್ಲರೂ ನೇಣು ಬಿಗಿದ ಸ್ಥಿತಿಯಲ್ಲಿ ಪತ್ತೆ

ಗಾಂಧಿನಗರ: ನಾಲ್ಕು ಮಕ್ಕಳು ಸೇರಿದಂತೆ ಕುಟುಂಬದ ಆರು ಸದಸ್ಯರು ಖಾಲಿ ಫ್ಲ್ಯಾಟ್‍ನಲ್ಲಿ ನೇಣು ಬಿಗಿದ ಸ್ಥಿತಿಯಲ್ಲಿ ಪತ್ತೆಯಾಗಿರುವ ಘಟನೆ ಗುಜರಾತ್‍ನ ಅಹಮದಾಬಾದ್ ನಗರದಲ್ಲಿ ನಡೆದಿದೆ.

ಅಮ್ರಿಶ್ ಪಟೇಲ್ (42) ಮತ್ತು ಗೌರಂಗ್ ಪಟೇಲ್ (40) ಮೃತ ಸಹೋದರರು. ಇವರ ಮಕ್ಕಳನ್ನು ಕೀರ್ತಿ (9) ಮತ್ತು ಸಾನ್ವಿ (7) ಮಯೂರ್ (12) ಮತ್ತು ಧ್ರುವ್ (12) ಎಂದು ಗುರುತಿಸಲಾಗಿದೆ.

ಅಮ್ರಿಶ್ ಮತ್ತು ಗೌರಂಗ್ ಇಬ್ಬರು ಸಹೋದರರು ಹಾಗೂ ಅವರ ನಾಲ್ವರು ಮಕ್ಕಳು ಇಂದು ಮುಂಜಾನೆ ಅಹಮದಾಬಾದ್ ನಗರದ ಖಾಲಿ ಫ್ಲ್ಯಾಟ್‍ನಲ್ಲಿ ನೇಣು ಬಿಗಿದ ಸ್ಥಿತಿಯಲ್ಲಿ ಪತ್ತೆಯಾಗಿದ್ದಾರೆ ಎಂದು ಇನ್ಸ್ ಪೆಕ್ಟರ್ ಡಿ.ಆರ್.ಗೋಹಿಲ್ ತಿಳಿಸಿದ್ದಾರೆ.

ಪಟೇಲ್ ಸಹೋದರರು ಅಹಮದಾಬಾದ್ ನಗರದ ಬೇರೆ ಬೇರೆ ಪ್ರದೇಶಗಳಲ್ಲಿ ವಾಸಿಸುತ್ತಿದ್ದರು. ಬುಧವಾರ ಸಹೋದರರು ಔಟಿಂಗ್ ಹೋಗುವುದಾಗಿ ತಮ್ಮ ಪತ್ನಿಯರಿಗೆ ತಿಳಿಸಿ ತಮ್ಮ ಮಕ್ಕಳೊಂದಿಗೆ ಮನೆಯಿಂದ ಕರೆದುಕೊಂಡು ಹೋಗಿದ್ದಾರೆ. ಇಬ್ಬರು ಗುರುವಾರ ರಾತ್ರಿಯವರೆಗೂ ಮನೆಗೆ ವಾಪಸ್ ಬಂದಿರಲಿಲ್ಲ. ಹೀಗಾಗಿ ಅವರ ಪತ್ನಿಯರು ಖಾಲಿ ಫ್ಲ್ಯಾಟ್‍ಗೆ ಹೋಗಿದ್ದಾರೆ. ಅಲ್ಲಿ ಫ್ಲ್ಯಾಟ್ ಒಳಗಿನಿಂದ ಲಾಕ್ ಆಗಿತ್ತು ನಂತರ ಮಧ್ಯರಾತ್ರಿ ಪೊಲೀಸರಿಗೆ ಫೋನ್ ಮಾಡಿ ಮಾಹಿತಿ ತಿಳಿಸಿದ್ದಾರೆ ಎಂದು ಅಧಿಕಾರಿ ಹೇಳಿದರು.

ಮಾಹಿತಿ ತಿಳಿದು ಪೊಲೀಸರು ಸ್ಥಳಕ್ಕೆ ಬಂದು ಬಾಗಿಲು ಮುರಿದು ಒಳಗೆ ಹೋಗಿದ್ದಾರೆ. ಅಲ್ಲಿ ನಾಲ್ವರು ನೇಣು ಬಿಗಿದ ಸ್ಥಿತಿಯಲ್ಲಿ ಪತ್ತೆಯಾಗಿದ್ದಾರೆ. ಡ್ರಾಯಿಂಗ್ ರೂಮಿನಲ್ಲಿ ಇಬ್ಬರು ಸಹೋದರರ ಮೃತದೇಹ ಪತ್ತೆಯಾಗಿದೆ. ಕೀರ್ತಿ, ಸಾನ್ವಿ, ಮಯೂರ್ ಮತ್ತು ಧ್ರುವ್ ಮೃತದೇಹ ಬೆಡ್‍ರೂಮಿನಲ್ಲಿ ಪತ್ತೆಯಾಗಿವೆ. ಎಲ್ಲರೂ ನೇಣು ಬಿಗಿದು ಸ್ಥಿತಿಯಲ್ಲಿ ಪತ್ತೆಯಾಗಿದ್ದಾರೆ ಎಂದು ಗೋಹಿಲ್ ತಿಳಿಸಿದರು.

ಸಹೋದರರಿಬ್ಬರು ಆತ್ಮಹತ್ಯೆ ಮಾಡಿಕೊಳ್ಳುವ ಮೊದಲು ಮಕ್ಕಳಿಗೆ ಊಟದಲ್ಲಿ ನಿದ್ದೆ ಬರುವ ಔಷಧಿಯನ್ನು ನೀಡಿದ್ದಾರೆ. ಅದನ್ನು ತಿಂದು ಮಕ್ಕಳು ನಿದ್ದೆ ಮಾಡುವಾಗ ಅವರನ್ನು ಕೊಲೆ ಮಾಡಿರಬಹುದು ಎಂದು ಪೊಲೀಸರು ಶಂಕಿಸಿದ್ದಾರೆ.

ಸದ್ಯಕ್ಕೆ ಮೃತದೇಹಗಳನ್ನು ಮರಣೋತ್ತರ ಪರೀಕ್ಷೆಗೆಂದು ಆಸ್ಪತ್ರೆಗೆ ಕಳುಹಿಸಲಾಗಿದ್ದು, ತನಿಖೆ ತನಿಖೆ ಮುಂದುವರಿದಿದೆ.